S-122/2016

Mál þetta, sem dómtekið var 20. þessa mánaðar, var höfðað með ákæru lögreglustjórans á höfuðborgarsvæðinu, útgefinni 15. mars síðastliðinn, á hendur K-kk-þgf H-kk-þgf, kt. 000000-0000, Vaðlatúni 10 á Akureyri, „fyrir umferðar- og hegningarlagabrot, með því að hafa sunnudaginn 1. nóvember 2015 í blekkingarskyni sett skráningarnúmerið [...], sem tilheyrði grárri bifreið af gerðinni Toyota Avensis, á gráa bifreið af gerðinni Ford Focus, sem bera átti skráningarmerkið [...] og ekið henni þannig á röngum skráningarmerkjum, án lögboðinnar vátryggingar og óhæfur til að stjórna henni örugglega vegna áhrifa ávana- og fíkniefna (í blóði mældist amfetamín 215 ng/ml) suður Öldugötu í Hafnarfirði, þar sem ákærði ók gegn einstefnu, en lögregla hafði afskipti af ákærða skömmu síðar við Suðurgötu 25“ og hafa þannig brotið gegn 1. mgr. 157. gr. almennra hegningarlaga nr. 19/1940 og 1. mgr. 5. gr., 1., sbr. 2. mgr. 45. gr. a. og 1. mgr. 93. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, greiðslu sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað þá háttsemi sem honum er gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að sækjanda og skipuðum verjanda ákærða hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem honum er gefin að sök og eru brot hans réttilega heimfærð til refsiákvæða í ákæru. Ákærði hefur því unnið sér til refsingar.

Ákærði er fæddur [...] 1981 og hefur samkvæmt því sem greinir á framlögðu sakavottorði í einu tilviki gerst brotlegur við refsilöggjöf. Með sátt hjá lögreglustjóra 9. febrúar á þessu ári, samþykkti hann greiðslu 140.000 króna sektar og sviptingu ökuréttar í tólf mánuði frá þeim degi, vegna aksturs undir áhrifum ávana- og fíkniefna. Þau brot sem ákærði er sakfelldur fyrir í máli þessu framdi hann fyrir þann tíma og ber því að dæma honum hegningarauka við þá sátt, sbr. 78. gr. almennra hegningarlaga nr. 19/1940. Samkvæmt því, að öðru framangreindu virtu og með hliðsjón af 77. gr. sömu laga, þykir refsing ákærða hæfilega ákveðin fangelsi í þrjátíu daga, en rétt þykir að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga.

Með vísan til 1. og 4. mgr. 102. gr. umferðarlaga nr. 50/1987, verður ákærði jafnframt sviptur ökurétti í sex mánuði frá 9. febrúar 2017 að telja, en þá mun ljúka tólf mánaða ökuréttarsviptingu samkvæmt sáttinni frá 9. febrúar á þessu ári.

Á grundvelli 1. mgr. 218. gr. laga nr. 88/2008, ber að dæma ákærða til að greiða sakarkostnað málsins, sem samkvæmt framlögðu yfirliti þar um og með stoð í öðrum gögnum málsins, nemur 76.971 krónu. Við þingfestingu málsins afsalaði skipaður verjandi ákærða sér þóknun vegna starfa sinna, sbr. 1. mgr. 38. gr. sömu laga.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, K-kk-nf H-kk-nf, sæti fangelsi í þrjátíu daga, en fresta skal fullnustu refsingar og skal hún niður falla að liðnum tveimur árum frá uppkvaðningu dóms þessa, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti í sex mánuði frá 9. febrúar 2017 að telja.

Ákærði greiði 76.971 krónu í sakarkostnað.

H-kk-nf Þ-kk-nf